GPSC คาดโรงไฟฟ้าพลังน้ำในปท. ลาว COD ได้ภายในปี 60
GPSC คาดโรงไฟฟ้าพลังน้ำในปท. ลาว ขนาดกำลังการผลิต 65MW จะ COD ได้ภายในปี 60 หลังก่อสร้างคืบหน้าแล้ว 35%
8 ก.พ. 2559

บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ระบุว่า บริษัทคาดว่าโครงการโรงไฟฟ้าพลังน้ำ น้ำลิก 1 ในลาวที่บริษัทถือหุ้น 40% นั้นจะเริ่มผลิตไฟฟ้าเชิงพาณิชย์ (COD) ได้ภายในปี 60 หลังล่าสุดการก่อสร้างดำเนินการไปแล้วประมาณ 35%
โดยโครงการโรงไฟฟ้าดังกล่าว เป็นโรงไฟฟ้าพลังน้ำชนิดฝายน้ำล้น (Run-of-River) ขนาดกำลังการผลิต 65 เมกะวัตต์ ตั้งอยู่ทางทิศเหนือของนครหลวงเวียงจันทน์ สปป.ลาว  โดยเมื่อวันที่ 9 ม.ค.ที่ผ่านมา ได้จัดพิธีผันน้ำจากลำน้ำทั้งสาย เข้าสู่ระบบอุโมงค์คอนกรีตขนาดความยาว 307 เมตร เพื่อเปิดพื้นที่สำหรับก่อสร้างเขื่อนและโรงไฟฟ้า